സീസണിലെ മത്സരങ്ങളുടെ പേരില് മുംബൈ നേടിയ കിരീടങ്ങളുടെ തിളക്കം കെടുത്താനാകില്ല ഓരോ കളിക്കാരനും കഴിവിന്റെ പരമാവധി ശ്രമിച്ചു പ്രതികരണവുമായി മുംബൈ ഇന്ത്യന്സ് നായകന് രോഹിത് ശര്മ ദുബായ്: ഈ ഒരു സീസണിലെ പ്രകടനം മോശമായതുകൊണ്ടു മാത്രം കഴിഞ്ഞ ഏതാനും സീസണുകളിലായി മുംബൈ ഇന്ത്യന്സ് നേടിയ വിജയങ്ങളുടെയും കിരീടങ്ങളുടെയും തിളക്കം കുറയുന്നില്ലെന്ന് മുംബൈ ഇന്ത്യന്സ് നായകന് രോഹിത് ശര്മ. ഓരോ കളിക്കാരനും കഴിവിന്റെ പരമാവധി ശ്രമിച്ചു. ഐപിഎല് 14ാം സീസണില് പ്ലേഓഫിലെത്താനാകാതെ രോഹിത്തും സംഘവും പുറത്തായിരുന്നു. ഈ സാഹചര്യത്തിലാണ് താരത്തിന്റെ പ്രതികരണം. ടൂര്ണമെന്റിലുടനീളം ടീമംഗങ്ങള് പുറത്തെടുത്ത മികച്ച പ്രകടനത്തെ രോഹിത് പുകഴ്ത്തി. ട്വിറ്ററില് പോസ്റ്റ് ചെയ്ത ലഘു കുറിപ്പിലാണ് രോഹിത്തിന്റെ പ്രതികരണം. കയറ്റിറക്കങ്ങളും ഒട്ടേറെ പാഠങ്ങളും സമ്മാനിച്ച ഒരു സീസണാണ് അവസാനിക്കുന്നത്. പക്ഷേ, ഈ സീസണിലെ 14 മത്സരങ്ങള്ക്ക് കഴിഞ്ഞ 23 സീസണുകളിലായി നമ്മള് നേടിയ വിജയങ്ങളുടെയും കിരീടങ്ങളുടെയും തിളക്കം കെടുത്താനാകില്ല. മുംബൈയുടെ നീല ജഴ്സിയണിഞ്ഞ ഓരോ കളിക്കാരനും കഴിവിന്റെ പരമാവധി ശ്രമിച്ചിട്ടുണ്ട്. അതുകൊണ്ടെക്കെയാണ് നാം ഇപ്പോഴത്തെ ഈ ടീമായി തുടരുന്നതും. ഒറ്റ കുടുംബം, മുംബൈ ഇന്ത്യന്സ് രോഹിത് ട്വിറ്ററില് എഴുതി. ഇത്തവണ ആകെ കളിച്ച 14 മത്സരങ്ങളില്നിന്ന് ഏഴു വീതം ജയവുൂം തോല്വിയും സഹിതം 14 പോയിന്റുമായി അഞ്ചാം സ്ഥാനത്താണ് മുംബൈ ഫിനിഷ് ചെയ്തത്. അവസാന മത്സരത്തില് സണ്റൈസേഴ്സിനെ 171 റണ്സിനു തോല്പ്പിച്ചാല് മാത്രം പ്ലേഓഫ് സാധ്യതയുണ്ടായിരുന്ന മുംബൈയ്ക്ക്, ആ മത്സരം ജയിച്ചെങ്കിലും മുന്നേറാനായില്ല. ഇന്ത്യയില് നടന്ന ആദ്യഘട്ടത്തില് ഏഴില് 4 മത്സരങ്ങള് ജയിച്ച് ടോപ് ഗീയറില് കുതിക്കുകയായിരുന്ന മുംബൈ പക്ഷേ, യുഎഇയില് തുടങ്ങിയ 2ാം ഘട്ടത്തില് റിവേഴ്സ് ഗീയറിലായി. അവസാന മത്സരത്തിലൊഴികെ ഇഷാന് കിഷനും സൂര്യകുമാര് യാദവും നിരാശപ്പെടുത്തിയതും ക്വിന്റന് ഡികോക്കിനു പൊട്ടിത്തെറിക്കുന്ന തുടക്കം നല്കാനാവാതെ പോയതും മുംബൈയെ പിന്നോട്ടടിച്ചു. ഒരൊറ്റ മത്സരത്തിലൊഴികെ ഹാര്ദിക് പാണ്ഡ്യ ബാറ്റിങ്ങില് തികഞ്ഞ പരാജയമായി. ഒരൊറ്റ പന്തുപോലും എറിഞ്ഞതുമില്ല. വിശ്വസ്ത പേസര് ട്രെന്റ് ബോള്ട്ടിനു പവര്പ്ലേകളില് ഭീതി വിതയ്ക്കാനായില്ല. ക്രുണാല് പാണ്ഡ്യയും നിറംമങ്ങി. ഇതോടെയാണ് ടീം പ്ലേഓഫിലെത്താതെ പുറത്തായത്. Stories you may Like